**Συμβούλιο Ευρωπαικών Δικηγορικών Συλλόγων/ CCBE/Council of Bars and Law Societies of Europe**

**Συνεδρίαση Ομάδας Εργασίας “Surveillance”.**

Συνεδρίαση μέσω τηλεδιάσκεψης: Πέμπτη 23 Ιουνίου 2021 10.00-12.00 (ώρα Βρυξελλών)

Ελληνική Αντιπροσωπεία: Αλέξης Αναγνωστάκης, ΔΣΑ

 ----------------------------------

Σύνοψη των πλέον σημαντικών.

• Πρόταση Κανονισμού για τις νέες εξουσίες και αρμοδιότητες της Europol.

Δυστυχώς, η πρόταση Κανονισμού σχετικά με τις νέες εξουσίες και αρμοδιότητες της Europol κλπ δεν ικανοποιεί τις θέσεις του CCBE, καθώς κρίνεται πως παραλείπονται κρίσιμες εγγυήσεις και μηχανισμοί στον τομέα της δικαιοσύνης και ασφάλειας.

Η Γραμματεία του CCBE συνεργάστηκε με τους σκιώδεις εισηγητές των πολιτικών ομάδων του Ευρωπαικού Κοινοβουλίου προκειμένου να υποβληθούν *τροπολογίες* στην Πρόταση Κανονισμού βάσει των διαμορφωμένων θέσεων του CCBE.

Συγκεκριμένα προτάθηκε να ενσωματωθούν στο νομοθετικό κείμενο η ανάγκη ανεξάρτητου δικαστικού ελέγχου, η δυνατότητα άσκησης ενδίκων βοηθημάτων καθώς η δημοκρατική εποπτεία των πράξεων και λειτουργίας της Europol και των οργάνων αυτής.

Τα μέλη της Επιτροπής LIBE του Ευρωκοινοβουλίου υπέβαλαν σχετικές τροπολογίες στο σχέδιο έκθεσης του Eισηγητή του Ευρωπαικού Κοινοβουλίου.

Αρκετές από τις εγγυήσεις που το CCBE πρότεινε καλύφθηκαν δια των τροπολογιών, κρίσιμα όμως θέματα διαφάνειας και ανθρωπίνων δικαιωμάτων εξακολουθούν να φέρονται εκκρεμή, άνευ απάντησης.

Προς τούτο, αποφασίστηκε να συνταχθεί Ανοιχτή Επιστολή/Διάβημα του CCBE προς τα μέλη του Ευρωπαικού Κοινοβουλίου καθώς και τους εθνικούς φορείς και υπουργεία που θα καλεί σε αποφασιστικές αλλαγές στην Πρόταση , την οποία θα προετοιμάσουν η Alžběta Recová, από την τσέχικη αντιπροσωπεία και ο Αλέξης Αναγνωστάκης από την ελληνική.

• E-evidence: κατάσταση του τριμερούς διαλόγου + EDR Worshop

Παρουσιάστηκε το status των τρεχουσών τριμερών διαπραγματεύσεων μεταξύ Ευρωπαικού Κοινοβουλίου, Ευρωπαικού Συμβουλίου και Ευρωπαικής Επιτροπής. Η Επιτροπή ζήτησε την υπέρβαση των υπαρχουσών θέσεων, προκειμένου να υπάρξει σύγκλιση απόψεων στο θέμα.

H οργάνωση European Digital Rights (Ευρωπαϊκά Ψηφιακά Δικαιώματα) διοργανώνει ημερίδα με στόχο τη διαμόρφωση πρακτικής περιπτωσιολογικής μελέτης σχετικά με την παραβίαση των θεμελιωδών δικαιωμάτων λόγω των διατάξεων της Ευρωπαικής Πρότασης για τα ηλεκτρονικά αποδεικτικά στοιχεία. Οι εν λόγω περιπτωσιολογικές μελέτες θα βοηθήσουν κάθε εθνικό ή ευρωπαικό οργανισμό και σχετικό επάγγελμα να επισημάνει τυχόν αστοχίες στην πράξη και την ανάγκη τροποποίησης ή ανάκλησης κρίσιμων διατάξεων του Κανονισμού.

Ο Πρόεδρος της Ομάδας Sebastian Cording και ο Αντιπρόεδρος Iain G. Mitchell προσφέρθηκαν να συμμετάσχουν στην ημερίδα εκ μέρους του CCBE.

• Σύμβαση της Βουδαπέστης περί του εγκλήματος στον κυβερνοχώρο.

Ο Αντιπρόεδρος της Ομάδας Iain Mitchell παρουσίασε το έργο που έλαβε χώρα σε συνεργασία με την οργάνωση Electronic Frontier Foundations, προκειμένου να ενημερώσει τον Γενικό Γραμματέα του Συμβουλίου της Ευρώπης για τις κοινές ανησυχίες μας σχετικά με το σχέδιο πρωτοκόλλου της Σύμβασης της Βουδαπέστης.

Εξηγήθηκε η διαδικασία έγκρισης του νέου πρωτοκόλλου της Σύμβασης της Βουδαπέστης από τα κράτη μέλη.

Το CCBE θα προετοιμάσει σύντομη επιστολή για τον Νοέμβριο 2021 (αναμενόμενη ημερομηνία για το άνοιγμα των υπογραφών των χωρών που θα προσχωρήσουν στη σύμβαση) προκειμένου να τονιστεί στα κράτη μέλη η ανάγκη να προβούν σε επιφυλάξεις προσχώρησης σε μέρη της Σύμβασης, τα οποία κρίνονται ως αναποτελεσματικά και επιρρεπή σε παραβιάσεις δικαιωμάτων.

• Έγγραφο συζήτησης σχετικά με Βιομετρικά Στοιχεία Αναγνώρισης.

Το CCBE θα προετοιμάσει έγγραφο θέσης σχετικά με την Πρόταση Κανονισμού σχετικά με τα βιομετρικά συστήματα αναγνώρισης.

Πραγματοποιήθηκε συζήτηση σχετικά με τη δομή του προτεινόμενου κειμένου. Το θέμα συνέχεται σε μεγάλο βαθμό με τον επέρχομενο κανονισμό περί της Τεχνητής Νοημοσύνης (Artificial Intelligence).

Προκαταρκτικά υπογραμμίστηκε η άναγκη προσέγγισης του θέματος όσον αφορά τη θέση σε κίνδυνο θεμελιωδών ατομικών δικαιωμάτων και του δικαιώματος ιδιωτικής ζωής, καθώς και μια πιο συγκεκριμένη προσέγγιση όσον αφορά το δικηγορικό απόρρητο.

 Τα μέλη της Ομάδας καλούνται να αποστείλουν τα σχόλιά τους για το θέμα, σε συνδυασμό με τα σχόλια που ήδη υποβλήθηκαν από τον Αλέξη Αναγνωστάκη και την Anna Drozd.

• Παρέμβαση ως Τρίτου Μέρους του CCBE ενώπιον του Ευρωπαικού Δικαστηρίου Ανθρωπίνων Δικαιωμάτων (ΕΔΔΑ).

Ο Πρόεδρος παρουσίασε τα κύρια σημεία της παρέμβασης του CCBE ενώπιον του Ευρωπαικού Δικαστηρίου Ανθρωπίνων Δικαιωμάτων στην υπόθεση Härting κατά Γερμανίας.

Το Δικαστήριο χορήγησε προς τούτο στο CCBE προθεσμία υποβολής της παρέμβασης που λήγει στις 25/06/2021.

Η Παρέμβαση του CCBE τονίζει την ανάγκη ανάδειξης και ενδυνάμωσης του περιεχομένου των Αποφάσεων της Ευρείας Σύνθεσης του ΕΔΔΑ όσον αφορά τις επιχειρούμενες πολιτικές μαζικής παρακολούθησης:

* ΕΔΔΑ Ευρεία Σύνθεση **Big Brother Watch** and Others v. UK.
* ΕΔΔΑ Ευρεία Σύνθεση **Centrum för rättvisa** v. Sweden.

Μία ακόμη απόφαση του ΕΔΔΑ που παρουσιάζει ενδιαφέρον είναι η *Kock v. Germany* <http://hudoc.echr.coe.int/eng?i=001-210688>, περί ερευνών και κατασχέσεων κρίσιμων εγγράφων από τις κρατικές αρχές σε δικηγορικό γραφείο. Ο Γερμανικός Δικηγορικός Σύλλογος προτίθεται να παρέμβει ως τρίτο μέρος και σε αυτή την υπόθεση. Ο πρόεδρος της ομάδας θα ζητήσει περισσότερες πληροφορίες σχετικά με την υπόθεση αυτή.

• Επόμενη συνεδρίαση: 22/09/2021.